DOI: 10.14457/tu.the.2015.857
title: ความผิดฐานรับของโจร: ศึกษาทรัพย์อันได้มาโดยการกระทำความผิด

description: ความผิดฐานรับของโจรเป็นความผิดเกี่ยวกับทรัพย์ที่มีความสัมพันธ์กับการเกิดขึ้นของความผิดเกี่ยวกับทรัพย์ฐานอื่น  ได้แก่ ความผิดฐานลักทรัพย์ วิ่งราวทรัพย์ กรรโชก รีดเอาทรัพย์ ชิงทรัพย์ ปล้นทรัพย์ ฉ้อโกง ยักยอก หรือเจ้าพนักงานยักยอกทรัพย์  เนื่องจากผู้กระทำความผิดฐานรับของโจรเป็นผู้ช่วยซ่อนเร้น ช่วยจำหน่าย ช่วยพาเอาไปเสีย ซื้อ รับจำนำ หรือรับไว้โดยประการใด ซึ่งทรัพย์อันได้มาโดยการกระทำความผิดฐานลักทรัพย์ วิ่งราวทรัพย์ กรรโชก รีดเอาทรัพย์ ชิงทรัพย์ ปล้นทรัพย์ ฉ้อโกง ยักยอก หรือเจ้าพนักงานยักยอกทรัพย์  อันเป็นการทำให้ “ทรัพย์อันได้มาโดยการกระทำความผิด” พ้นจากความครอบครองของผู้กระทำความผิด  พ้นจากการติดตามของเจ้าของทรัพย์  ซึ่งการกระทำนั้นทำให้ผู้กระทำความผิดมูลฐานตามมาตรา 357 ได้รับประโยชน์จาก “ทรัพย์อันได้มาโดยการกระทำความผิด” จึงเป็นความผิดที่สนับสนุนให้เกิดการกระทำความผิดเกี่ยวกับทรัพย์ฐานอื่นอย่างหลีกเลี่ยงไม่ได้  และนับวันความผิดเหล่านั้นยิ่งมีจำนวนเพิ่มมากขึ้นสาเหตุหนึ่งของการเพิ่มขึ้นของความผิดเกี่ยวกับทรัพย์ดังกล่าวคือ บทบัญญัติความผิดฐานรับของโจรยังไม่ครอบคลุม  กล่าวคือ บทบัญญัติความผิดฐานรับของโจรกำหนดความผิดไว้เฉพาะการกระทำต่อ “ทรัพย์อันได้มาโดยการกระทำความผิด” เท่านั้น  ทำให้เกิดช่องว่างในการกำหนดความผิดฐานรับของโจรแก่บุคคล  จึงเป็นโอกาสให้ผู้กระทำหลีกเลี่ยงความผิดฐานรับของโจรโดยการจำหน่าย “ทรัพย์อันได้มาโดยการกระทำความผิด” ไปจากความครอบครองเสีย  หรือทำให้ “ทรัพย์อันได้มาโดยการกระทำความผิด” เปลี่ยนสภาพไป  ทั้งนี้ เพื่อให้ไม่มี “ทรัพย์อัน ได้มาโดยการกระทำความผิด” อยู่ในความครอบครอง  ทำให้การกระทำนั้นขาดองค์ประกอบภายนอกของความผิด  ผู้กระทำจึงไม่มีความผิดฐานรับของโจร    ตามกฎหมายอังกฤษเพื่อแก้ปัญหาดังกล่าวได้มีการกำหนดบทบัญญัติที่เกี่ยวกับ “ทรัพย์อันได้มาโดยการกระทำความผิด” เพิ่มเติมเป็นการเฉพาะ โดยขยายขอบเขตของ “ทรัพย์อันได้มาโดยการกระทำความผิด” ให้หมายความรวมถึงส่วนหนึ่งของทรัพย์นั้นไม่ว่าจะอยู่ในสภาพเดิมหรือไม่  และยังหมายความรวมถึงทรัพย์ใดๆ ที่ได้มาแทนที่ “ทรัพย์อันได้มาโดยการกระทำความผิด” ไม่ว่าโดยตรงหรือโดยอ้อม ในความครอบครองของผู้กระทำความผิดมูลฐานหรือผู้รับของโจร ในรูปของประโยชน์ที่ได้จากการจำหน่ายทั้งหมดหรือบางส่วนของ “ทรัพย์อันได้มาโดยการกระทำความผิด” หรือทรัพย์แทนที่ “ทรัพย์อันได้มาโดยการกระทำความผิด”ตามกฎหมายฝรั่งเศสได้แก้ปัญหาดังกล่าวโดยมีบทบัญญัติที่กำหนดลักษณะของการกระทำความผิดฐานรับของโจรเพิ่มเติม กล่าวคือ ไม่ได้เป็นการขยายขอบเขตของ “ทรัพย์อันได้มาโดยการกระทำความผิด” แต่ขยายขอบเขตของลักษณะการกระทำที่อาจเป็นความผิดฐานรับของโจร  ซึ่งกำหนดให้การได้รับประโยชน์ในลักษณะใดๆ จากทรัพย์สินที่ได้มาจากการกระทำความผิดอุกฤษฏ์โทษหรือความผิดมัธยโทษ  เป็นความผิดฐานรับของโจรเช่นเดียวกัน ทั้งนี้ เพื่อให้สอดคล้องกับเจตนารมณ์ของกฎหมายและเพื่อให้บทบัญญัติความผิดฐานรับของโจรตามประมวลกฎหมายอาญามีประสิทธิภาพในการบังคับใช้ให้เหมาะสมกับสภาวการณ์ในปัจจุบัน จึงควรเพิ่มเติมลักษณะของการกระทำความผิดฐานรับของโจรให้รวมถึง การได้รับประโยชน์จาก “ทรัพย์อันได้มาโดยการกระทำความผิด” โดยรู้ถึงการกระทำความผิดนั้น (รู้ถึงที่มาของทรัพย์)  เพื่อแก้ปัญหาข้อจำกัดการใช้บังคับบทบัญญัติความผิดฐานรับของโจรแก่การกระทำต่อ “ทรัพย์อันได้มาโดยการกระทำความผิด” ที่อาจปรากฏในรูปแบบอื่น  หากสามารถแก้ไขเพิ่มเติมบทบัญญัติความผิดฐานรับของโจรให้มีประสิทธิภาพสอดคล้องกับเจตนารมณ์ของกฎหมายได้แล้วนี้ จะส่งผลให้การกระทำความผิดฐานรับของโจรทำได้ยากขึ้นและทำให้ความผิดเกี่ยวกับทรัพย์อันเป็นความผิดมูลฐานอื่นๆ มีแนวโน้มลดลงในที่สุด